## Agricultura convoca ajudes per valor de 2,5 milions d’euros per a la formació sobre matèries relacionades amb el sector agrari

*** Les subvencions s’atorguen per a la transferència de coneixements i la formació emmarcades en Pla estratègic de la PAC 2023-2027 per al desenrotllament rural
* Està previst el suport a cursos, seminaris, tallers, visites tècniques i altres activitats que contribuïsquen a millorar les competències tècniques dels professionals del sector agroalimentari**

La Conselleria d’Agricultura, Aigua, Ramaderia i Pesca, ha convocat ajudes per valor de 2,5 milions d’euros destinades a facilitar l’accés al coneixement i la innovació en la comunitat agrària, a través de la formació i adquisició de competències per a activitats agroalimentàries.

Estes ajudes, que han sigut publicades en el Diari Oficial de la Generalitat Valenciana ([DOGV](https://dogv.gva.es/va/resultat-dogv?signatura=2025/44164)), s’emmarquen en el Pla estratègic de la política agrària comuna (PAC) 2023-2027 per al desenrotllament rural.

Esta convocatòria d’ajudes destinades a l’intercanvi de coneixements i activitats de formació i informació’, té caràcter plurianual 2026-2028, i són finançades pel Pla estratègic de la PAC (PEPAC) per a la Comunitat Valenciana, amb aportacions del Fons Europeu Agrícola de Desenrotllament Rural (FEADER) en un 60 %, la Generalitat Valenciana amb un 23,76% i el Ministeri d’Agricultura, Pesca i Alimentació (MAPA) en un 16,24 %.

Estes subvencions tenen com a objectiu modernitzar l’agricultura i les zones rurals, impulsant la innovació, la digitalització i l’intercanvi de coneixements. A més, busquen facilitar l’accés a la investigació, la formació i la transferència de sabers, promovent la seua adopció per part de les persones dedicades a l’activitat agrària.

Els beneficiaris d’estes ajudes seran les organitzacions professionals agràries, federacions o unions de cooperatives agràries de la Comunitat Valenciana i altres entitats, totes sense ànim de lucre, directament relacionades amb el sector agroalimentari i el medi rural i figuren entre els seus objectius la qualificació de professionals del sector agroalimentari.

Estes ajudes estan dirigides a fomentar la formació en el sector agrari, oferint a agricultors, ramaders i professionals del medi rural més oportunitats per a actualitzar els seus coneixements i adaptar-se als nous reptes del camp.

Tenen per objecte donar suport a l’organització de cursos, jornades i visites tècniques centrades en aspectes clau per al futur del sector, com la sostenibilitat, la innovació o la millora de la competitivitat de les explotacions.

Les activitats formatives podran abordar temes tan diversos com l’adaptació al canvi climàtic, l’ús responsable dels recursos naturals, la protecció de la biodiversitat, la igualtat d’oportunitats en el medi rural o el benestar animal.

També s’impulsaran àrees estratègiques com la bioeconomia circular, la digitalització i la producció sostenible d’aliments. Amb estes actuacions, es busca enfortir el sector agrari valencià i promoure un model de desenrotllament més equilibrat, innovador i respectuós amb l’entorn.

El termini per a presentar les sol·licituds d’estes ajudes és d’un mes a partir de l’endemà de la publicació de l’extracte de la convocatòria en el *Diari Oficial de la Generalitat Valenciana.*

Fecha: 01/11/2025